b'\n_START_ARTICLE_\nKuito\n_START_SECTION_\nKasaysayan\n_START_PARAGRAPH_\nItinayo ang Kuito sa makasaysayang pusod ng kaharian ng Ovimbundu. Ang pinuno ng Ovimbundu ay nagngangalang Viye at ikinasal niya ang isang babaeng Songo na nagngangalang Cahanda. Sabay nilang itinayo ang lungsod at paglaon ay ipapangalan ng Portuges ang lalawigan mula sa pinuno. Kilala ang Ovimbundu sa pagbebenta ng mga bihag mula sa kalapit na mga tribo sa mga Europeong mangangalakal ng alipin na nagtulak sa pagiging maganda ang kinaroroonan para sa pangangalakal ng mga alipin at nagdala ng mga kolonista sa lugar. "Itinatag" ng mga Portuges ang lungsod noong 1750. Tinawag nila itong Silva Porto mula kay Ant\xc3\xb3nio da Silva Porto na nagtayo ng kaniyang bahay na embala Belmonte sa lugar. Kaakit-akit ang magandang klima ng lalawigan sa mga Portuges na nandayuhan at ginawang tahanan ng karamihan sa kanila ang Silva Porto sa unang bahagi ng dekada-1900 noong ini-ugnay ang lungsod sa baybaying-dagat sa pamamagitan ng Daambakal ng Benguela._NEWLINE_Ang Kuito ay may mahabang kasaysayan ng karahasan simula sa kalakalan ng mga aliping Aprikano at sa mga digmaang pantribo. Noong dekada-1960 ginamit ng mga Portuges ang bayan bilang sentro ng pagsasanay para sa mga Aprikanong sundalo ng Hukbong Portuges na ipapadala sa Hilagang Portuges na Angola upang labanan ang mga nasyonalistang gerilya sa kasagsagan ng Kolonyal na Digmaang Portuges._NEWLINE_Kasunod ng kasarinlan mula sa Portugal noong 1975, nasaksihan ng Kuito ang pinakamalalang panahon nito noong ika-6 ng Enero 1993 nang kinubkob ng UNITA ang lungsod nang higit sa siyam na buwan sa kasagsagan ng Digmaang Sibil ng Angola. Higit sa 30,000 katao ang namatay, kapuwa mula sa digmaan at sa pagkagutom. Hindi pinayagan ang sinuman na makapasok o makalabas ng lungsod sa loob ng siyam na buwan at dumanas ng matinding pinsala ang lungsod. Nang maglaon pinalayas ang UNITA mula Kuito, at gumawa sila ng pangalawang tangka sa pagkubkob ng lungsod gamit ang malaking mga tangkeng artilyero.\n_START_SECTION_\nTransportasyon\n_START_PARAGRAPH_\nAng Kuito ay pinaglilingkuran ng Daambakal ng Benguela na dating nag-uugnay ng mga loobang lalawigan sa baybaying-dagat. Ang mismong estasyonh daambakal na naglilingkod sa lungsod ay matatagpuan mga ilang kilometro hilaga nito. Inaasahang maitatayo muli ang daambakal sa mga susunod na taon. Mayroon ding mga direktang lipad mula pambansang kabisera na Luanda.'